Texte établi d’après B a. IN NOMINE SANCTĘ ET INDIVIDUĘ TRINITATIS. RODULFUS* DIVINA PROPITIANTE CLEMENTIA REX. Si fidelium nostrorum petitionibus, quibus apud sublimitatem nostram pro sacris locis interveniunt, aurem libenter accomodamus, regiam procul dubio exercemus consuetudinem et ob id in nostrę fidelitatis obsequiis eos devotiores efficimus, et ad animę nostrę salutem nobis profuturum omnino confidimus. Comperiat igitur omnium fidelium, tam presentium quam futurorum, sollertia, quoniam adiens serenitatis nostrę presentiam nobis valde carissimus venerabilisque pontifex sanctę sedis Vesontionensis metropolis, nomine Hugo*, obnixe deprecatus est, quatinus [308] privilegium quoddam quod Divionensi coenobio, nomine et corpore gloriosi martiris Benigni sacrato, de quadam ęcclesia in honore beatę Dei Genitricis dicata contulerat, nostra auctoritate regalique precepto confirmare deberemus. Cujus precibus, quoniam justę vise sunt, et quia idem vir valde dilectissimus nobis erat, maxime ob amorem predicti martiris fratrumque inibi degentium, quibus jamdudum in eadem Salinarum villa, ubi predicta ęcclesia sita est, nostrorum bonorum aliqua ob animę nostrę salutem concesseramus, et quorum nos orationibus commendaveramus, libenti annuens animo, per hoc nostrę auctoritatis preceptum ejus piam voluntatem ac laudabile confirmo privilegium, quo per omnia succedentia tempora ratum habeatur et firmum. Quod si quisquam aliquando, quod eventurum minime credimus, huic sublimitatis nostrę edicto obviare, preceptumve regale temptaverit ullo modo infringere, a Deo omnium Rege regum, ęterno supplicio punitus, presentique ultione multatus, decem libras auri regali camerę inferat totidemque etiam monasterio prefato componat; et hęc nostra constitutio inconvulsa stabilisque in sempiternum persistat. SIGNUM DOMNI RODULFI (monogramma) REGIS PII.